OŠ IVANA GORANA KOVAČIĆA

HRVATSKIH ŽRTAVA 11,

VINKOVCI

KLASA: 003-01/20-06/8

URBROJ: 2188-21-06-20-1

U Vinkovcima, 28. veljače 2020. godine

Na temelju članka 72. Statuta Osnovne škole Ivana Gorana Kovačića , uz primjenu odredbe članka 52. Zakona o proračunu (NN 87/08., 136/12., i 15/15.) Školski odbor je na sjednici održanoj 28. veljače 2020. godine donio

**PRAVILNIK O NAČINU KORIŠTENJA VLASTITIH PRIHODA**

**Članak 1.**

(1) Odredbe ovog Pravilnika odnose se na prihode Osnovne škole Ivana Gorana Kovačića ostvarene od iznajmljivanja prostora u vlasništvu korisnika, prodaje sekundarnih sirovina (papir i sl.) te prihoda od donacija i drugih pomoći.

(2) Odredbe ovog Pravilnika ne odnose se na sredstva državnog proračuna koja doznačuje ministarstvo nadležno za znanost i obrazovanje sukladno odredbama zakona kojim se uređuje osnovno obrazovanje.

**Članak 2.**

Ostvareni vlastiti prihodi koriste se za podmirenje materijalno-financijskih rashoda Škole, investicijsko održavanje i rashode za nabavu opreme, ukoliko osnivač Škole svojom odlukom ne odluči drugačije.

**I. PRIHODI OD IZNAJMLJIVANJA ŠKOLSKOG PROSTORA U VLASNIŠTVU KORISNIKA**

**Članak 3.**

Škola može iznajmiti dio prostora ili sportske dvorane koji nisu neophodni za neometano obavljanje djelatnosti.

Prostor škole i sportske dvorane može se dati u zakup sukladno odredbama Zakona o zakupu i prodaji poslovnog prostora (NN 125/11, 64/15 i 112/18) te važećeg Pravilnika o uvjetima i kriterijima za uzimanje i davanje u zakup prostora i opreme osnovnih škola čiji je osnivač Grad Vinkovci.

Prihodi ostvareni od davanja u zakup prostora namijenjeni su za troškove poslovanja i unapređenje djelatnosti Škole.

**II. PRIHODI OD PRODAJE SEKUNDARNIH SIROVINA**

**Članak 4.**

Škola može ostvariti prihod od prodaje sekundarnih sirovina kao što su stari papir i slično.

Prihodi od prodaje sekundarnih sirovina namijenjeni su isključivo za troškove poslovanja i unapređenje djelatnosti Škole.

**III. PRIHODI OD DONACIJA I DRUGIH POMOĆI**

**Članak 5.**

Škola može primiti prihode od donacija i drugih pomoći.

Ako donator ili druga fizička ili pravna osoba ne odredi namjenu korištenja donacija i drugih pomoći, Škola će takav prihod u cijelosti usmjeriti na unapređenje nastavnog procesa kao i učeničkih aktivnosti koje pridonose postizanju odgojno-obrazovnih i društvenih ciljeva Škole.

**Članak 6.**

Vlastiti prihodi prikupljeni tijekom jedne kalendarske godine koji se ne utroše za podmirenje troškova iz članka 2. ovog Pravilnika nastalih u toj kalendarskoj godini, rasporedit će se, temeljem odluke Školskog odbora donesene na prijedlog ravnatelja, u pričuvu ili će se prebaciti u sljedeću kalendarsku godinu za podmirenje iste vrste troškova za koje se inicijalno i namijenjeni.

**Članak 7.**

U slučaju potrebe za hitnim i nepredviđenim troškovima Školski odbor može na prijedlog ravnatelja posebnom odlukom rasporediti vlastite prihode na način različit od onoga koji je određen u članku 2. ovog Pravilnika.

**Članak 8.**

Ravnatelj škole svake će godine, najkasnije do 31. siječnja podnijeti osnivaču izvješće o ostvarenim vlastitim prihodima i o trošenju sredstava iz vlastitih prihoda u prethodnoj godini.

**Članak 9.**

Ovaj Pravilnik stupa na snagu osmog dana od dana objave na oglasnoj ploči Škole i na službenim mrežnim stranicama Škole.

Izmjene i dopune ovog Pravilnika obavljaju se u postupku i na način predviđen za njegovo donošenje.

Ravnatelj Škole

dr.sc. Mario Lovrić

Predsjednica Školskog odbora

Marija Matić, mag.educ.math. i inform.